**”Taraful” unui oraș**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oraș al neputinței colective

de a schimba macazul în destin,

Cine te-a prins în chingi decorative

și te sugrumă cu al lui ”festin”?

Ce lăutar îți cântă azi prohodul

și zdrăngăne lăuta a blestem,

crezând c-a sa cântare este codul

ce-ți va deschide calea spre etern?

Cum de n-auzi a sărăciei jale

ce ți-a cuprins gândirea c-un lasou

și ți-a turnat ulei în balamale

să poți dansa în ritmul de tangou?

Te uită azi în propriile-ți pagini

să vezi ce-ai fost și ce ai devenit,

Cum te-ai născut să fii fără de margini,

dar te-ai blocat și ai înțepenit.

Din când în cînd, la patru ani citire,

o șansă lumea-ți prinde la rever,

Iar calea spre dorita izbăvire

ți se arată ca un acroter.

Să îți așezi destinul pe vecie-

Un David regândit ca un îndemn

să dea de știre că, prin cerbicie,

ne va păzi de tot ce-i azi nedemn.

Dar nu renaști, rămâi în amorțire,

iar votul ți-e legat de-un ajutor

ce îl primesc prea mulți, ca-n amuțire

șă își trăiască propriul viitor.

Si ce alegi, oraș al sărăciei:

Să calci în gropi, la fiecare pas,

Să fii experimentul cârpăciei

ce unii o adoptă de pripas.

Nu căuta prea mult pe milostivii

ce-au adoptat decizii fără rost!

Îi vei găsi pe toți aberativii,

Acolo sus, fiind mereu la post!

E un taraf fără de instrumente,

Ce ține-n în mâini doar pixuri și hârtii

Iar ce decid devine, fatalmente,

un ”portativ bogat” în inepții.

Puterea lor prin vot e definită,

dar sună incredibil de afon

căci pentru ei puterea-i împărțită

și fiecare ascultă propriul ton.

Oraș rigid, al neputinței soclu,

asculți tot ce aleșii au gândit!

Din când în când privești printr-un binoclu

să vezi cum alții s-au înzdrăvenit.

Dar sunt departe, poate prea departe

și nu vezi nicio cale să-i urmezi…

Așa că stai și îți aștepti o moarte

ce va veni, dar, astăzi…, tu dansezi.